प्रज्ञाको शब्दकोषमा अपाङ्गताद्वेषी शब्दको चाङ ।

भाद्र २, २०७९ सन्दीप थापा ।

अन्तर्राष्ट्रिय युवा दिवस–२०२२ को अवसरमा गत अगस्ट १२ मा नेत्रहीन युवा संघले आयोजना गरेको वक्तृत्वकला प्रतियोगितामा काठमाडौंको एउटा नाम चलेको कलेजमा अध्ययनरत सहभागीले अपाङ्गतालाई मानवीय कमजोरीका रूपमा व्याख्या गरे । त्यस्तै हालै नेपाल प्रज्ञा प्रतिष्ठानमा आयोजित, धीरेन्द्र प्रेमर्षी, बबिता बस्नेत र रमेश प्रसाई उपस्थित एउटा कार्यक्रममा अपाङ्गतालाई अक्षमताको अवस्थाका रूपमा चित्रित गर्दै करुणादायी शब्दहरूसहितको भाषण गरियो, जसको सहभागीहरूबाटै व्यापक विरोध भयो । बोलीचालीमा मात्र होइन, नेपाली बृहत् शब्दकोषमा समेत अपाङ्गता भएका व्यक्तिहरूमाथि प्रयोग हुने शब्दहरूका अर्थ अपमानजनक छन् । अपाङ्गता भएका व्यक्तिहरूको आन्दोलनबाट स्थापित ‘अपाङ्गता’ भन्ने शब्द शब्दकोषमा अटाउन सकेको छैन । ‘अपाङ्ग’ मात्र शब्दसूचीमा छ, जसलाई अपाङ्गता भएका व्यक्तिहरूको आन्दोलनले खारेज गरिसकेको छ । शब्दकोषले ‘अपाङ्ग’ शब्दको यसरी अर्थ लगाउँछ, ‘अङ्गभङ्ग भएको, शरीरको कुनै अङ्ग विकृत भएको, हातगोडा आदि भाँचिएको वा नाक, कान, आँखा आदि विकृत भएको ।’ अझ एक कदम अघि सरेर ‘विकलाङ्ग’ अर्थ लगाउँछ । यस्तो अर्थ अपाङ्गता सम्बन्धी विश्वव्यापी अवधारणा र नेपाल पक्षराष्ट्र रहेको अपाङ्गता भएका व्यक्तिहरूको अधिकार सम्बन्धी महासन्धिको प्रस्तावनासँग मिल्दैन । नेत्रज्योति सम्बन्धी अपाङ्गता भएका व्यक्तिलाई, धृतराष्ट्रलाई अक्षम देखाउन महाभारतकालीन साहित्यदेखि प्रयुक्त ‘अन्धो’ शब्दलाई शब्दकोषमा ‘आँखा नदेख्ने, दुवै आँखा बन्द भएको, नेत्रहीन, अन्ध’ भनी अर्थ्याइएको छ । शब्दकोषमा दृष्टि सम्बन्धी अपाङ्गता भएका व्यक्तिहरूको बौद्धिक र विवेकी क्षमतालाई सोझै खारेज गर्दै, अन्धोको थप अर्थ लगाइएको छ— ‘विवेकबुद्धि नभएको, अज्ञानी, मूर्ख, मनपरी गर्ने, जथाभावी गरेर हिँड्ने ।’ शब्दकोष यतिमै रोकिँदैन, अन्धोलाई ‘मात्तिएको, उन्मत्त, होस नभएको, बेहोसी’ पनि भन्छ । यसको मूल शब्द ‘अन्ध’ को अर्थ ‘दुवै आँखा नदेख्ने, अन्धो, विवेक नभएको, निर्विवेकी’ भनिएको छ । राज्यको उपेक्षा र समाजको निरन्तरको असहिष्णु व्यवहारका बावजुद अनेक संघर्ष र आफ्नै बलबुताले यहाँसम्म आइपुगेका दृष्टिविहीन समुदायलाई ‘मात्तिएको उन्मत्त’ र ‘बेहोस’ देख्ने प्रज्ञाका अधिकारीहरूले कुन बुद्धिविवेकपूर्ण होसमा आएर यस्तो अर्थ लगाएका हुन् ? तथाकथित ‘मैमत्ता निर्विवेकी’ हरूले निर्ममतापूर्वक जवाफ खोज्नुपर्नेछ । स्वर/बोलाइको अपाङ्गता भएका व्यक्तिहरूलाई सम्बोधन गर्न प्रयोग गरिने परम्परागत शब्द ‘लाटो’ को अर्थ लगाउँदै शब्दकोषमा लेखिएको छ— ‘बोल्न नजान्ने, बेला पुगेर पनि बोली नफुटेको, अबोला ।’ लाटोको अर्को अर्थ यस्तो छ— ‘लठ्यौरो, लठेप्रो, मूर्ख, जड, निमुखा ।’ यस्तै ‘नुन, पिरो, चिनी आदि नपुगेको, चखिलो नभएको, बेस्वादिलो (तरकारी, अचार आदि) लाई समेत लाटाको अर्थ दिइएको’ पनि उल्लेख छ । स्वर/बोलाइको अपाङ्गता भएका महिलाहरूलाई होच्याउने नियतले प्रयोग हुने ‘लाटी’ शब्दको अर्थ ‘बोल्न नसक्ने, मुखबाट शब्द उच्चारण गर्न नसक्ने (स्त्री)’ उल्लेख छ । लैङ्गिक रूपमा स्त्रीहरूमाथि अपमानको विषवमन गर्न उस्ताद स्वघोषित बौद्धिक सज्जनको उपमा भिरेका प्रज्ञाका विज्ञहरूले ‘लाटी’ शब्दको अर्थ थप विस्तार गर्दै लेख्छन्, ‘लठ्यौरी । मूर्ख, बुद्धिहीन (स्त्री) । अपाङ्गता भएका व्यक्तिहरूको आन्दोलनबाट स्थापित ‘मनोसामाजिक अपाङ्गता’ शब्दलाई नेपाली बृहत् शब्दकोषले चिन्दैन । मनोसामाजिक अपाङ्गता भएका व्यक्तिहरूलाई होच्याउने र अपमानित गर्ने ध्येयका साथ प्रयोग गरिने ‘पागल’ शब्दलाई भने शब्दकोषमा ‘बहुला, सन्की, हावा खुस्केको, विक्षिप्त’ भनी अर्थ्याइएको छ । शब्दार्थका जन्मदाता यतिमै रोकिँदैनन् । बरु व्यक्तिलाई अत्यन्त गाली गर्न प्रयोग गरिने ‘निम्छरो’ शब्दलाई समेत पागलको पर्यायवाचीका रूपमा यसरी अर्थ्याइएको छ, ‘गधाको बच्चो, गाँडु’ । पागल र बौलाहालाई समानार्थी मान्ने शब्दकोषमा ‘बौलाहा’ लाई ‘बहुलो, बौलाएको, बहुला, पागल, सिल्लड, छँटाहा’ भनी अर्थ्याइएको छ । यस्तै बौद्धिक अपाङ्गता भएका व्यक्तिलाई अपमानपूर्वक सम्बोधन गर्न प्रयोग भएको ‘गोज्याङ्ग्रो’ को अर्थ ‘राम्ररी बोल्न नजान्ने, लठेप्रो, ग्वाँजे, सिँगाने’ उल्लेख छ । शारीरिक अपाङ्गता भएका व्यक्तिहरूलाई अपमानको स्तरमा प्रयोग गरिने ‘ढिकीच्याउँ’ लाई समेत ‘लर्‍याङबर्‍याङ चालले काम गर्ने, लोसे (मानिस), लेच्याएर हिँड्ने (मानिस), खोरन्डो’ भनी अर्थ्याइएको छ । बौद्धिक कर्मको ठेक्कापट्टा सम्हालेको प्रज्ञा प्रतिष्ठानका नेपाली भाषाशास्त्रीहरूले अपाङ्गता भएका व्यक्तिहरूमाथि कस्तो दृष्टिकोण राख्छन् भन्ने विषयको ज्वलन्त उदाहरण यी शब्दहरू हुन् । यस्ता ‘अपाङ्गताद्वेषी’ अपमानजनक शब्दहरूको चाङ छ प्रज्ञा प्रतिष्ठानको शब्दकोषमा । अपाङ्गता भएका व्यक्तिमाथि निर्माण भएको गलत सामाजिक मनोविज्ञानको पुनरुत्पादन गर्नमा बौद्धिकहरूको यस्तो विभेदकारी प्रयत्नले मलजल गरेको छ । नेपाली बृहत् शब्दकोष विद्यार्थीहरूले शब्दभण्डार बढाउन र शब्दहरूको अर्थ खोज्न प्रयोग गर्छन् । जब अपाङ्गता आन्दोलनले सृजना गरेका शब्दहरू नै शब्दकोशमा समावेश गरिँदैनन् र अपाङ्गतामाथिका मानकहरूलाई अपमानित दृष्टिकोणले प्रयुक्त गरिन्छ, सोको अध्ययनबाट आफ्नो ज्ञान र चेतनाको तहलाई उकास्न खोज्ने अध्ययनशील जमातले के शिक्षा लिन्छ ? भाषा विकासको अध्ययन र अनुसन्धान गरी नेपाली वाङ्मयलाई नयाँ उचाइमा विकास गर्ने हेतुसहित स्थापित नेपाल प्रज्ञा प्रतिष्ठानजस्तो प्रतिष्ठित संस्थासमेत, कतै विभेद पुनरुत्पादनको वैधानिक कारखाना बनेको त छैन ? शब्दकोषमा प्रयुक्त अपमानजनक शब्दको अर्थले पंक्तिकार लगायतका अपाङ्गता भएका व्यक्तिहरूलाई सोचमग्न बनाएको छ । अपाङ्गता भएका व्यक्तिहरूको हकहित संरक्षणको घोषित र अन्य अघोषित लक्ष्यसहित च्याउजस्तै खुलेका अपाङ्गतासम्बन्धी संघसंस्थाले यो विषयमा पर्याप्त आवाज उठाउन सकेका छैनन् । समावेशीता र युवा अन्तरसम्बन्धका विषयमा हजारौंपल्ट गोष्ठी तथा सेमिनारहरू सञ्चालन गर्ने संघसंस्थाले प्राज्ञिक क्षेत्रले गरेको खुलेआम विभेदलाई आँखा चिम्लेर अनदेखा गर्नु सही होइन । पूर्वस्थापित अपाङ्गताद्वेषी मानकहरू भत्काउने र अपाङ्गता भएका व्यक्तिमाथि बौद्धिकताको कलेवरमा अपमानको भाष्य निर्माण गर्ने प्राज्ञिकहरूको चेतनामाथि प्रश्न उठाउने स्तरमा आन्दोलनलाई विकसित गर्न सक्दा मात्र बौद्धिकहरूले आम विद्यार्थी र नवपुस्तामाथि थोपरेको परम्परागत अपाङ्गताद्वेषी भाष्यलाई चुनौती दिन सकिन्छ ।

विद्यालयको पाठ्यक्रममा अपाङ्गता शिक्षाको आवश्यकता ।

कोपिला हुमागाई

महासचिव - श्रुति (राष्ट्रिय सुस्त श्रवण तथा पछी बहिरा भएकाहरुको संगठन नेपाल)

अपाङ्गता नत समाजमा भनिने जस्तो पुर्व जन्मको फल वा कर्मको खेलनै हो?नत अपाङ्गता हुनु कसैको रहर हो? आम मानिस मा रहेको दृष्टिकोण जस्तो अपाङ्गता कुनै व्यक्ति बिशेष नभएर केवल व्यक्ति वा मानिसमा मा आउने एक परिवर्तित अवस्था हो। जुन व्यक्त्तिको शारिरिक अंग इन्द्रिय र मानसिक अवस्थामा आएको विचलनले गर्दा देखा पर्ने गर्दछ ।यो व्यक्ति वा मानिसको जिवनमा जुनसुकै समयमा देखा पर्न सक्छ जन्म सँगै वा जन्म पछी । कुनै पनी व्यक्त्तिमा अपाङ्गताको अवस्था कतिबेला आउन सक्छ भनेर भन्न सकिदैन । मानिसमा जन्म सँगै पनि आमाको गर्भमा बच्चाको शारिरिक, मानसिक विकास सँगै ईन्द्रिय हरुको राम्रो संग विकास हुन नसकेर अपाङ्गता देखापर्दछ भने।जन्म पछि विभिन्न कारणहरु विरामी दुर्घट्ना आदी कारणले शारिरिक अंग, ईन्द्रिय र मानसिक अवस्थामा विचलन आई मानिसलाई अपाङ्गताको अवस्थामा पुर्याउँछ । आजभोलिको भौतिकवादी युगमा प्रयोग गरिने भौतिक साधनहरुको गलत प्रयोग, रासायनिक तत्वहरुको गलत प्रयोग साथै मानविय कृयाकलाप र प्रकृति सँगको वेमेलले गर्दा सिर्जना हुने प्राकृतिक प्रकोप, वातावरणीय परिवर्तन आदिले गर्दा झन धेरै मानिसहरुमा अपाङ्गताको अवस्था सिर्जना हुँदै गएको

पाईन्छ । समाजमा जसरी अपाङ्गताको अवस्थामा वृद्दी हुँदै गईरहेको छ त्यही अनुरुप अपाङ्गता सम्बन्धी शिक्षा र चेतनामा विकास हुन सकेको भने छैन । समाजमा अपाङ्गता सम्बन्धमा धेरै गलत धारणा र अन्धविश्वासहरु रहेका छन । जस्तो कि अपाङ्गता हुनु पाप वा पूर्व जन्मको फल हो, उनीहरुमा भावना ईच्छा चाहनाहरु केही हुँदैनन र उनीहरुले केही गर्न सक्दैनन साथै उनीहरु प्रति दया गर्नु पर्छ । यस्ता गलत सामाजिक धारणा र अन्धविश्वासले गर्दा समाजमा अपाङ्गता भएका व्यक्तिहरु खुलेर अगाडी आउन सकिरहेका छैनन । कुलिन खानदान कुलघराना र शिक्षित भनिने परिवारले पनि सामाजिक ईज्जत र प्रतिष्ठाको डर मानेर अपाङ्गता भएका सन्तान तथा पारिवारिक सदस्यहरुलाई घर भित्रै सिमित गरेर राख्ने गर्दछन । समाजका शिक्षित र सभ्य कहलिने कुल घरानाको परिवारका व्यक्तिहरुले पनि सामाजिक गलत धाराणा र अन्धविश्वासले गर्दा अपाङ्गताको बारेमा शिक्षा र चेतना नभएकै कारण समाजले के भन्ला भन्ने डरले अपाङ्गतालाई लुकाएर राख्ने गरेको पाईन्छ । समाजमा सिमित क्षेत्रहरु जस्तै अपाङ्गता भएका व्यक्तिहरु र अपाङ्गता सम्बन्धी काम गर्ने संघ संस्थाहरुमा मात्रै अपाङ्गताका बारेमा खुलेर बहस हुने गरेको पाईन्छ । अपाङ्गता सम्बन्धी शिक्षा र चेतना दिने ठाँउहरु पनि सिमित छन जस्तो अपाङ्गता सम्बन्धी काम गर्ने संघ संस्थाहरु जसले गर्दा मानिसहरु आफुमा अपाङ्गताको अवस्था आएपछी मात्रै अपाङ्गताको बारेमा बुझ्ने गर्दछन । विद्यालय पुस्तकहरुमा पनि अपाङ्गता भएका व्यक्तिहरुलाई दया माया र सहयोग गरिनु पर्दछ भन्ने आसयका सिमित कुराहरु मात्र समावेश गरिएको पाईन्छ जुन अपाङ्गता सम्बन्धी ज्ञान, शिक्षा र चेतनाका लागि पुर्ण छैन ।

अपाङ्गता हरेक राज्य समुदाय र परिवार भित्र हुन्छ त्यसैले यो व्यक्तिगत नभएर सामाजिक र राष्ट्रिय सवाल हो । जसरी समाजका अन्य क्षेत्रहरु जस्तै सामाजिक, साँस्कृतिक, आर्थिक र राजनितिक क्षेत्रले समाजलाई प्रभाव पारिरहेको हुन्छ त्यसै गरी अपाङ्गताले पनि व्यक्ति र परिवारलाइ मात्र नभएर समाज र राष्ट्रलाई नै प्रभाव पारिरहेको हुन्छ । त्यसैले विश्वव्यापि रुपमा अपाङ्गता आन्दोलन भएर अपाङ्गतालाई सम्बोधन गर्ने अपांगता कानुन तथा नीतिहरु निर्माण भएका छन । अहिले विश्वव्यापी रुपमा भएका अपाङ्गता आन्दोलन, अपाङ्गतालाई सम्बोधन गर्न बनेका कानुनहरुको प्रभाव स्वरुप नेपालमा पनि अपाङ्ता आन्दोलन र अपाङ्गता कानुनहरु निर्माण भएर थोरै भए पनि अपाङ्गता भएका व्यक्तिहरु माथि गरिने सामाजिक व्यवहार र अपाङ्गतालाई हेर्ने मानविय दृष्टिकोणमा परिवर्तन आएको छ तर त्यो सिमित छ । नीति निर्माण र राज्य सञ्चालन तहका व्यक्तिहरुमै अपाङ्गता सम्बन्धी बुझाई र ज्ञानको अभाव रहेको पाईन्छ । जसले गर्दा बन्ने गरेका अपाङ्गता कानुनहरु तथा नीति नियमावलीहरु उनीहरुको आवश्यकता भन्दा फरक बन्ने गरेका छन । अपाङ्गतालाई अवसर र पहुँच दिने भन्दा पनि दयाको भावमा हेर्ने गरिन्छ । कोही पनि व्यक्ति आफुले चाहेर अपाङ्गताको अवस्थामा पुगेको हुँदैन । मानिस एक अवस्था बाट अर्को अवस्थामा पुग्ने वित्तिकै उसको आत्मबल कमजोर भैसकेको हुन्छ । त्यसै माथि समाजमा रहेका अपाङ्गता सम्वन्धी गलत धारणा र अन्धविश्वासहरु र ऊ  प्रति गरिने सामाजिक व्यवहारले गर्दा उसलाई झनै कमजोर बनाईरहेको हुन्छ । त्यसैले ऊ  अकालमा मर्न समेत बाध्य हुन्छ । यसरी समाजमा रहेको गलत धारणा अन्धविश्वसयुक्त मानविय दृष्टिकोण र व्यवहारले मानिसलाई अकालमा मर्न बाध्य बनाईरहेको हुन्छ ।

जति सुकै आन्दोलन भए पनि र कानुन निर्माण भए पनि अपाङ्गता समबन्धमा समाजमा रहेका गलत धारणाहरु हटेर अपाङ्गतालाई हेर्ने मानविय दृष्टिकोणमा परिवर्तन नआए सम्म कुनै कुरा परिवर्तन हुँदैन । यो पारिवारिक, सामाजिक र राष्ट्रिय समस्याको रुपमा रहिरहन्छ । अपाङ्गतालाई समस्याको रुपमा भन्दा पनि एक परिवर्तित सामान्य अवस्था हो भन्ने बोध गराउन सकियो भने मात्रै अपाङ्गताको अवस्थामा परिवर्तन गर्न सकिन्छ । यसैले गर्दा सामाजिक गलत धारणा र अन्धविश्वासहरु हटाउदै सामाजिक संरचनामा परिवर्तन गर्न र समाजलाई अपाङ्गता मैत्री बनाउनकोको लागि प्रत्येक व्यक्तिमा अपाङ्गता सम्बन्धि पुर्ण ज्ञान हुनु अपरिहार्य छ । जबसम्म हाम्रो सामाजिक संरचनाहरुमा परिवर्तन आउँदैन तव सम्म सामाजिक समस्याहरु जस्ताको तस्तै रहनेछन । सदियौं देखी जरा गाडेर बसेको सामाजिक संरचना परिवर्तन गर्नु त्यति सजिलो कुरा हैन र एकै पटक परिवर्तन हुन पनि सक्दैन । यसको लागि समाजमा रहेका हरेक मानिसको अपाङ्गतालाई हेर्ने मानविय दृष्टिकोणमा परिवर्तन आउनु पर्दछ । मानिसको कुनै कुरा तथा वस्तु प्रतिको दृष्टिकोणमा एकै चोटिमा परिवर्तन गर्न सकिदैन किनकि हरेक मानिसको दृष्टिकोणलाई बाल्यकाल देखिको अझ भनौं आमाको गर्भमा रहँदा देखीको उसको अवस्था र जन्म देखीको उसको हुर्काई र शिक्षा प्राप्त गर्ने वातावरणले प्रभाव पारेको हुन्छ । मानिस हुर्किने पारिवारिक, सामाजिक र शैक्षिक वातावरण तथा उसले आर्जन गर्ने ज्ञानहरुले मानिसको कुनै कुरा प्रतिको हेराई र दृष्टकोणलाई धेरै प्रभाव पार्ने हुन्छ । मानिसहरुको व्यक्तिगत मानविय दृष्टिकोण र सामाजिक संरचनालाई अपाङ्गता मैत्री बनाउन व्यक्तिहरुमा अपाङ्गता सम्बन्धी शिक्षा र चेतना हुनुपर्दछ । अपाङ्गता कुनै समस्या नभएर एक सामान्य परिवर्तित अवस्था हो भन्ने कुराको वोध गराउन सकियो भने मात्रै परिवर्तन सम्भव छ जसको लागि प्रत्येक व्यक्तिमा उमेर अनुसार अपाङ्गता सम्बन्धी शिक्षा र चेतना हुनु आवश्यक छ ।

यस विषयमा हरेक परिवार समुदाय र राज्य शिक्षित र चेतनशिल हुनु जरुरी छ । त्यसको लागि सभा सम्मेलन गोष्ठी र सामुदायिक भेलाका चेतना मुलक कार्यक्रमहरुले मात्रै सम्भव छैन । विद्यालयको पाठ्यक्रमहरुमा विद्यार्थीहरुको बुझाई क्षमता अनुसार तहगत रुपमा सबै प्रकारका अपाङ्गतालाई समेटेर उनीहरुको पहुँच र आवश्यकताको बारेमा अपाङ्गता शिक्षालाई समावेश गर्दै जाने हो भने विद्द्यालयसम्म पुग्ने हरेक व्यक्तिमा यस सम्बन्धी शिक्षा चेतना र ज्ञान अभिवृद्धी हुँदै जाने छ । जस अनुरुप समाजका हरेक क्षेत्रमा अपाङ्गता सम्बन्धी चेतना र ज्ञान भएका व्यक्तिहरु बढ्दै जानेछन । व्यक्ति र समाजमा अपाङ्गतालाई हेर्ने दृष्टिकोणमा परिवर्तन आउने छ । सामाजमा व्याप्त अपाङ्गता सम्बन्धी गलत धारणा र अन्धविश्वासहरु हट्दै जाने छन । अपाङ्गता भएका व्यक्तिहरु माथि हुने सामाजिक विभेद हट्दै जानेछन र अपाङ्गता भएका व्यक्तिलाई अन्य व्यक्ति सरह हेर्ने र समान सहभागिता गराउने सामाजिक अभ्यासहरु बढ्दै जाने छन । अपांङ्गताको पहिचान समयमै हुने छ र त्यसबाट पर्ने प्रभावलाई कम गर्न सकिनेछ । समाजमा अपाङ्गता मैत्री संरचनाहरु बन्दै जानेछन । फलस्वरुप सामाजिक संरचनाहरुमा परिवर्तन भई समाज अपङ्गता मैत्री हुनेछ । अपाङ्गता भएका व्यक्तिहरुको शिक्षा स्वास्थ र रोजगारीमा पहुँच पुग्ने छ । जस अनुरुप अपाङ्गता भएका व्यक्तिहरुको सामाजिक आर्थिक र राजनितिक अवस्थामा परिवर्तन भई समाजका अन्य व्यक्तिहरु सरह सम्मानजनक जिवनयापन गर्न सक्षम हुने छन । अपाङ्गता भएका व्यक्तिहरुको आत्मबलमा वृद्दी भई आत्महत्या गर्ने जस्ता कार्यहरुमा कमी आउने छ । अपाङ्गताको अवस्था आउदैमा व्यक्तिले ज्यान गुमाउनु पर्ने अवस्था रहनेछैन । त्यसैले गर्दा अपाङ्गता शिक्षालाई विद्यालय पाठ्यक्रममा समावेश गर्नु अहिलेको समयको अपरिहार्य आवश्यकता हो ।

पाठ्यपुस्तक सम्बन्धी परामर्श कार्यशाला सम्पन्न ।

२९ असोज २०७९, काठमाण्डौँ ।

बौद्धिक अपाङ्गताका अभिभावक महासंघ नेपालले माई राइटको सहयोग र पाठ्यक्रम विकास केन्द्रको समन्वयमा बौद्धिक अपाङ्ग भएका बालबालिकाहरुका लागि पाठ्यपुस्तक निर्माण कार्य गर्दै आएको छ । सो पाठ्यपुस्तकको मस्यौदाहरुमा परामर्श कार्यशाला बागमती प्रदेश काठमाडौँमा सम्पन्न भएको छ । उक्त कार्यशालामा बागमती प्रदेश अन्तर्गत रहेका बिभिन्न श्रोत बिद्यालयका श्रोत शिक्षक, प्राध्यापकहरु, पाठ्यक्रम विकास केन्द्रबाट सहभागी लगायत कुल २९जनाको उपस्थिति रहेको थियो भने कार्यक्रममा सहजकर्ताको भूमिका पाठ्यपुस्तकका लेखकहरु डा.शोभाकर अर्याल, डा.कृष्ण थापा र उमा घिमिरेले गर्नु भएको थियो ।

विश्व सेतो छडी दिवस भव्यताका साथ सम्पन्न ।

अपाङ्गता आवाज संवाददाता , २९ असोज २०७९ काठमाण्डौ ।

अन्तराष्ट्रिय विश्व सेतो छडी दिवसको सन्दर्भमा पहुँचयुक्त अपांगतामैत्री सडक संरचना सवारी पार्किङ, यातायात सेवाको अवस्था सुधारका लागि नेपाल नेत्रहीन संघ केन्द्रीय कार्यालय सुकेधारा काठमाडौँको आयोजनामा "अन्तराष्ट्रिय सेतोछडी दिवस" ट्राफिक प्रहरीसँग अन्तर्क्रियात्मक कार्यक्रम गरी भव्यता पूर्वक सम्पन्न भएको छ । दृष्टि सम्बन्धी समस्या भएका व्यक्तिहरू आत्मनिर्भताका साथ हिँडडुल गर्नका निम्ति प्रयोग गरिने विशेष सामाग्री नै सेतो छडी हो। जसको प्रयोगले दृष्टिविहीनहरूलाई सजिलै पहिचान गर्न सकिन्छ ।  बेलायतमा बिबिसीले दृष्टिविहीन व्यक्तिहरुलाई पहिचान गर्ने  सर्वब्यापी सङ्केतको रुपमा ह्वाइट स्टिकको प्रयोग गर्नुपर्ने कुरामा जोड दिए पश्चात यो विशेष प्रकारको लट्ठीको प्रयोगमा ब्यापकता आएको थियो ।  अपाङ्गता अधिकारको क्षेत्रमा आवाज बुलन्धित गर्दै आएका संघ/संस्थाहरूको विशेष जोडबलमा सन् १९६४ अक्टोवर १५ मा सेतो छडीको प्रयोगलाई मान्यता प्रदान गर्दै अमेरिकी सिनेटले  सो दिनलाई सेतो छडी सुरक्षा दिवसको रुपमा  मनाउने निर्णय गरेको थियो । तत्कालीन अमेरिकी राष्ट्रपति लिन्डन जोनसनले प्रस्ताब अनुमोदन गर्दै सेतो छडीको उपयोगिताबारे सुसूचित हुन आह्वान गरेका थिए । त्यसपश्चात प्रत्यक वर्ष यो दिवस मनाइँदै आइएको पाईन्छ ।

समावेशी शिक्षा प्रवर्द्धनका लागि गठित स्रोत संकलन समूहको दोस्रो बैठक सम्पन्न ।

अपाङ्गता आवाज संवाददाता , ३० असोज २०७९ काठमाण्डौ ।

समावेशी शिक्षा प्रवर्द्धनका लागि गठित स्रोत संकलन समूहको दोस्रो बैठक बौद्धिक अपाङ्गताका अभिभावक महासंघ नेपालको आयोजना माइराइटको सहयोगमा काठमाण्डौमा सम्पन्न भएको छ । बैठकको उदेश्य माथी महासंघका अध्यक्ष राजु बस्नेतले प्रकाश पार्नु भएको थियो भने चेकिङ्ग ग्रुप सदस्य स्व वकालतकर्ता निश्चल केसी र पशुपती आधारभूत बिद्यालय सुनकोशिमा संचालित बौद्धिक अपाङ्गता श्रोत कक्षाका शिक्षक सीता कार्कीले प्रस्तुतीकरण गर्नु भएको थियो । बैठककमा पाठयक्रम विकास केन्द्रका निर्देशक गोविन्द सेढाइ, राष्ट्रिय अपाङ्ग महासंघ नेपालका उपाध्यक्ष तथा अपाङ्गता भएका महिलाहरुको महासंघ नेपालका महासचिव रमा ढकाल, शारीरिक अपाङ्ग संघका अध्यक्ष किरण शिल्पकार, नेपाल नेत्रहिन संघका महासचिव शिशिर खनाल, दृष्टिविहिन युवा संघ नेपालका अध्यक्ष कलाधर भण्डारी, बौद्धिक अपाङ्गताका अभिभावक महासंघ नेपालका निवर्तमान अध्यक्ष मुकुन्दहरि दाहाल, बौद्धिक अपाङ्गताका अभिभावक संघ सिन्धुलीका अध्यक्ष निरन्जन ढकाल, त्रियुगा बौद्धिक अपाङ्गताका अभिभावक संघ उदयपुरका सदस्य अम्विका दनुवार लगायतको उपस्थिति रहेको थियो । उक्त कार्यक्रमको संचालन महासघका सचिव उर्मिला केसीले गर्नुभएको थियो ।

**अपाङ्ग आवाज मासिक पत्रिकाका सम्पादक जगदिश प्रसाद अधिकारीले अटिजम अपाङ्गता भएका व्यक्तिहरुका सवालमा अटिजम केयर नेपालका अध्यक्ष डा. सुनिता मलेकु अमात्यसगँ केहि कुराकानी गर्नुभएको छ । उहाँसँग गरिएको उक्त कुराकानीको केहि अंशलाई अपाङ्ग आवाज मासिक पत्रिकामा यस प्रकार प्रस्तुत गारिएको छ ।**

प्रश्न :-

हिजो तपाईहरु मिलेर अटिजम अपाङ्गता भएका व्यक्तिहरुको एउटा छुट्टै नाम राख्न सफल हुनुभयो । अपाङ्गता भएका व्यक्तिहरुको अधिकार सम्बन्धि ऐनमा अटिजम अपाङ्गताका विषय आए तथापी अझै पनि कतिपय अपाङ्गता भएका व्यक्तिहरु अथवा तीनका अभिभावकहरुले हामीलाई बेलाबेलामा सोध्ने गर्नुहुन्छ अटिजम अपाङ्गता भनेको के हो ? कस्तोलाई भन्ने हो भनेर सामान्य भाषामा बुझ्ने गरी बताईदिनुहोस न ?

उत्तर :

हाम्रो समाजमा वा अन्तराष्ट्रिय स्तरमै पनि जब हामी अपाङ्गताको कुरा गछौँ हामीले सजिलैसँग ह्विलचियरमा बस्ने व्यक्ति सेतो छडी समातेको व्यक्तिलाई परिकल्पना गर्न सक्छौ तर सबै अपाङ्गताहरु शारीरिक रुपमा त्यति प्रष्ट रुपमा देखिदैनन् र अटिजम पनि एउटा यस्तो अपाङ्गता हो जो शारीरिक रुपमा एकदम स्फुर्त भए पनि मस्तिष्कको विकासमा आएको केही उतार चढावले उमेर सरह बोलीचाली व्यवहारहरु विकास हुदैनन जसले अलि धेरै सानो उमेरमा दुई वर्ष अढाई वर्षको हाराहरीमा बच्चाले बोलाउदा नहेर्ने आठ, नौँ महिनाको बच्चाले पनि आमाको आवाज सुन्यो भने बाबु वा नानि भन्यो भने फर्केर हेर्ने तर प्रतिक्रिया नजनाउने अवस्था रहन्छ । सामान्य बालबालिकाहरुले डेढ दुई वर्ष देखि टाकान टुकुन बोल्न सुरु गरी सकेका हुन्छन तथापी बालबालिकाहरुबाट त्यो भउको हुदैन । अर्को कुरा आफ्नो उमेर अनुसारको बालबालिकाहरुले त्यति इच्छा नदेखाउनु खेलाउने कुराहरु जस्तै गाडी दियो भने गुडाउनुको सट्टामा उल्टाएर पाङरा मात्र घुमाउने एकै किसिमको क्रियाकलापहरु दोह्याईरहने आवाजहरु आउदा कान थुन्ने दोहोरो कुराकानी नहुने कोही कोही बेलामा कुरा बुझ्या जस्तो हुने कोईकोई बेलामा वास्तै नगर्ने अनि कतिपय बोलीचाली व्यवहारहरु भन्नाले बोलीचालीमा पनि बोलेर वा नबोलेर गर्ने सञ्चारको जुन एउटा व्यवहार छ अझै भनौ उमेर सरहको व्यवहार र दोह्याई दोह्याई गर्ने व्यवहारहरु यस्तो समिश्रण भएको अबस्था अटिजम हो । यो सानोमा हेर्दा खेरी प्रतिक्रिया नगरेको र नबोलेको मात्रै देखिन्छ भने अलि ठुलो भएपछि उसको व्यवहार र बोलीचालीमा बारम्बार ढिला भएको देखिन थाल्छ ।

प्रश्न :-

अटिजम केयर नेपाल सोसाईटीले अटिजम अपाङ्गता भएका बालबालीका एवंम युवाहरुको लागि के कस्तो काम गरिराखेको छ ? अलिकति संस्थाको परिचयसँगै बताईदिनुहोस न !

उत्तर :

अटिजम केयर नेपाल सोसाईटी अटिजम अपाङ्गता भएका अभिभावकहरुद्धारा स्थापित र संचालित संस्था हो । सम्पुर्ण बोर्डका पदाधिकारीहरु पनि अटिजम अपाङ्गता भएका व्यक्तिहरुका अभिभाबकहरु नै हुनुहुन्छ र उहाँहरु विभिन्न विधाबाट आफ्नो क्षेत्रको मिलेर अटिजम अपाङ्गता भएका बच्चाहरुको हक हित र अधिकारको लागि सबै एकजुट भएर लाग्नु भएको छ । २००८ मा सुरु भएको संस्थाले स्थापना काल देखि नै जनचेतना एवम् पैरवीका थुप्रै कार्यहरु सम्पन्न भएका छन जसले अधिकारका सम्बन्धमा कुरा गर्दा सन् २०१७ मा अपाङ्गता ऐनमा अटिजमले एउटा छुट्टै वर्गिकरण भएर आउने अवसर पनि पायो । यसमा राष्ट्रिय अपाङ्ग महासंघ नेपाल लगायत सम्पुर्ण अपाङ्गताको क्षेत्रमा काम गर्ने संघ संस्थाहरुको विशेष भूमिका छ । अटिजम एउटा यस्तो अपाङ्गता हो जहा बच्चा र अभिभावकलाई प्रत्यक्ष सेवा चाहिन्छ । जनचेतना र पैरवी मात्रै गरेर भएन प्रत्यक्ष सेवा चाहिने हुनाले संस्थाले सुरुको काल देखिनै अभिभावकहरुलाई सचेतिकरण मात्रै गर्ने हैन कि शसक्तिकरण गर्ने तालिम दिने काम पनि गर्छौ । हामी बाह्र हप्ते तालिम पनि चलाउछौ जसलाई अभिभावक बालबालिका तालिम भन्छौ र हाम्रो संस्थाले यसलाई अनुगमन कार्यक्रम पनि भनेको छ किनभने नेपालको अवस्थामा के छ प्रारम्भिक हस्तक्षेप गर्ने संघ संस्थाहरु एकदम कम छ र अटिष्टिक बच्चाहरुलाई जति सानो उमेरमा हामीले उस्को आवश्यकता अनुसारको थेरापी र हस्तक्षेपहरु गर्न सक्यौ पछिल्लो समयमा उनीहरुलाई चाहिने सहयोगलाई हामी न्यूनिकरण गर्न सक्छौ त्यसले गर्दा यो हाम्रो सबैभन्दा ठुलो कार्यक्रम हो जुन हामी वर्ष भरी चलाउछौ । काठमान्डौ लयायत अन्य ३३ जिल्ला बाट थुप्रै परिवारहरुलाई हामीले तालिम गराईसकेका छौ र त्यसैको परिणाम आज हामीसँग पाचँ वटा प्रदेशमा हाम्रो शाखाहरु पनि छन । अटिजम केयर कास्की, लुम्बिनी, चितवन, झापा र सुर्खेतमा छन । हामीले प्रदेश २ मा पनि सम्भाव्यता अध्ययन गरिरहेका छौ । यसरी हामीले काठमान्डौबाट सुरु गरी व्यापकिकरण पनि गरेका छौ । अर्को हामीले के गरेका छौ भन्दा जनशक्ति उत्पादनका कामहरु गरिरहेका छौ । हामीले विशेष शिक्षाको सवालमा पनि काम गरिरहेका छौँ । शिक्षकहरुलाई पनि उत्पादन गर्छौ, डिब्लोमा पाठ्यक्रम चलाउछौँ । हामी स्कुल चलाउछौ । अटिजम केयर नेपालको यो एउटा सानो पाटो हो जसलाई हामीले मोडल अटिजम स्कुलको रुपमा राखेका छौ । हामी धेरै विद्यार्थी लिदैनौ किनभने हाम्रो स्कुल मात्रै हैन अरु पनि थुप्रै कामहरु छ । साथै हामीले तिन चार वर्ष देखि अटिजम भएका युवाहरु, किशोर किशोरीहरुको लागि केही हदसम्म व्यवसायीक कामहरु पनि सुरु गरेको अवस्था छ ।

प्रश्न :-

हाम्रो अटिजम अपाङ्गता भएका बालबालिकाका अभिभाबकहरुको पनि आफ्नै पिडाहरु छन तथापी यहाँको सस्था मार्फत आफ्ना बालबालिकाहरुलाई केही सिकाई राख्न पाएकोमा उहाँहरु खुशी देखिनुहुन्छ । तथापी अटिजम भएका बालबालिकाहरुको उपचार अथवा हस्तक्षेप वा अटिजम अपाङ्गता भएका बालबालीकाहरु नहुनकै लागि पनि त्यस्तो केही कामहरु गर्नु भएको छ वा गरिरहनुभएको छ ?

उत्तर :

कुनै पनि कुराको कारक तत्व थाहा पायो भने धैरै सजिलो हुन्छ । दुर्भाग्यवश अहिलेसम्म संसारभर नै अटिजमलाई कम गर्ने कुनै उपाय छैन किनकी अहिलेसम्म यसको कारक तत्व नै पत्ता लागि सकेको अवस्था छैन । जब कारक तत्व थाहा हुन्छ त्यसलाई रोक्ने उपायहरु निकाल्न सकिन्छ । अब हाम्रो शरिरमा जिनहरु हुन्छ । जिनलाई न्यूउटेसन भन्छ । बिभिन्न वातावरणीय कारणले खानपान औषधी मुलोले एउटा न्यूउटेसन ल्याउछ तर के कारणले कति नम्बरको जिनमा कुन कुन जिनहरुलाई न्यउटेट गर्छ अझसम्म थाहाँ छैन । नब्बे सालको दशक भरी नै अन्तराष्ट्रिय रुपमै लाखौं डलर खर्च गरी एकदमै धेरै रिसर्चहरु भए । अहिले पनि अटिजमको रिसर्च एकदमै व्यापक छ । विकसित राष्ट्रहरुमा आनुवंशिक पोषण भन्ने कुरा थाहाँ छ । तर कुन कुन जिन यसमा सङग्लन्न छ सयौ जिनहरु यसमा सङग्लन्न देखिएको छ । जसले गर्दा यसको उपचारको उपाय हामीसँग आजको दिनमा छैन ।

प्रश्न :-

अटिजम अपाङ्गता भएका बालबालिकाहरुको अन्य अपाङ्गता भएका व्यत्ति सरह कसरी उनीहरुलाई त्यहाँ सम्म पुर्याउने ? सिकाइ प्रविधिलाई कसरी सँगैसँगै लैजाने भन्ने सवालमा अटिजम अपाङ्गता भएका बालबलिका एवम् उनीहरुका अभिभावकहरुको लागि हामीले के के काम गर्नुपर्छ होला ?

उत्तर :

अब यसमा दुईटा पाटो छ किनभने एउटा हामी संस्था भयौं, सरकार भयो अर्को अरु सिभिल सोसाइटी संघ सस्था जुन असाध्यै महत्वपूर्ण छ । अब जनचेतनाकै कुरा गर्दा खेरि जनचेतना एक दिन दुई दिन गरेर नपुग्दो रहेछ । यो समानान्तर रुपमा लानुपर्ने रहेछ र एउटा संस्थाको स्तरबाट गर्ने जनचेतनाको काम र सरकारी चेतनाको काममा आकाश जमिनको फरक हुन्छ । त्यसैले सरकारले यतातिर पनि ध्यान पुर्याउनु पर्छ र जनचेतना पनि विभिन्न स्तरमा हुनुपर्यो । जस्तै कि अभिभावक बन्न गईरहनुभएकोछ वा आफुले अब चाडै नै बच्चा जन्माउने क्रममा हुनुहुन्छ भने यस्तो अभिभावकलाई अस्पतालहरुको समुहमा स्वास्थकर्मीहरुलाई विभिन्न समुदायहरुलाई हरेक स्तरको सरोकारवाला व्यक्ति वा निकायमा त्यही स्तरको जनचेतनाको कार्यक्रम बनाएर जानुपर्ने हुन्छ र सरकार एवम् संघसस्थाहरुले समानान्तर रुपमा जानुपर्ने हुन्छ जसले गर्दा जनचेतनाको लक्ष्य पूरा हुन्छ । जनचेतना भनेको त मान्छेलाई चाडैं थाहा दिएर सु-सुचित गर्ने हो यो किन जरुरी छ भन्दा खेरि जति चाडो थाहा पाइयो र जति चाडो प्रारम्भीक हस्तक्षेप दिन सक्यो त्यति नै त्यो बच्चालाई सुधार गर्ने अवसर हामीलाई धेरै हुन्छ र पछिल्लो समयमा गएर अभिभावक र सरकारलाई विभिन्न किसिमको भारहरुलाई पनि हामीले न्यूनीकरण गर्ने सक्छौं । अधिकारको कुरोमा अटिजम कुनै रोग होइन यसमा चाहिँने सानो देखी ठुलो सम्म विभिन्न चरणमा सिक्ने सिकाउने शिक्षा नै हो । उहाँहरुको उपचार भनेको शिक्षा नै हो त्यो भनेको लाईफ ट्रेनिङ् , स्कुलिङ् ट्रेनिङ् यी सबै एकदमै शिक्षण सिकाइको फराकिलो दायरा गर्नुपर्ने हुन्छ र त्यो उमेर समुह फरक फरक उमेर समुहलाई गर्ने सक्ने त्यस्तो जनशक्त्ति हामीलाई एकदमै कमी छ । यसमा एक प्रकारको दक्षता भएर पुग्दैन । स्वास्थकर्मीहरुको टिम जो सरकारले नै उपलब्ध गर्नुपर्ने हुन्छ । दक्ष जनशक्त्तीहरु उत्पादन गर्नुपर्ने हुन्छ त्यो पनि विभिन्न स्तरमा किनभने हामीले काठमाडौं मात्र हेरेर भएन दुर्गम क्षेत्रलाई पनि हेर्नुपर्यो त्यसैले ग्रामीण स्तरको स्वास्थ सस्थाहरुमा यो अवस्थालाई चिन्ने त्यस्तो स्वास्थकर्मी बनाउनुपर्छ । नेपालमा त्यो दक्ष जनशक्त्ती छन भनिसकेपछी WHO ले हाम्रो घरदैलोमा जाने स्वास्थकर्मी दिदिबहिनि हुनुहुन्छ त्यस्तो स्तरको कर्मचारीलाई विभिन्न तालिमहरु गर्नुपर्ने हुन्छ । प्रारम्भिक हस्तक्षेप देखी लिएर हामीले यो सबै चरणको दक्ष जनशक्त्ती बनाउने, वातावरणहरु सिर्जना गर्ने यो काम पनि सरकार र हामी जस्तो संस्था मिलेर समानान्तर रुपमा गर्नुपर्ने हुन्छ । अर्को कुरा भनेको सबैभन्दा जल्दो बल्दो समस्या नै स्कुल हो । कतिपय अटिजम बच्चाहरुलाई हामीले समावेश गर्न सक्छौं तर त्यसको लागि पूर्व तयारी चाहिन्छ जुन हाम्रो प्रारम्भीक हस्तक्षेप भएर अर्को स्कुलमा त्यहाँका प्रधानाध्यापक  वा एउटा शिक्षकको मात्र जिम्मेवारी होइन । त्यहाँका कोही बच्चालाई हेर्ने प्रणाली नै यसमा लाग्नुपर्ने हुन्छ भने सरकारी स्तरबाट यस्तो यस्तो कुराहरुमा दक्ष जनशक्त्ती बनाउने, प्रचार प्रसार गर्ने, केही हदसम्म बाध्यकारी बनाउनुपर्छ । खासगरी भन्नुपर्दा त लगभग चौंवन्न जना बच्चामा त एक जना बच्चा अटिजम अपाङ्गता जन्मिरहेको हुन्छ । हाम्रो घरपरिवार जताततै नजिकमा रहेको हुन्छन यस्ता बालबालिका जब शिक्षाको मुल धारमा हामीले ल्याउन सक्दैनौ भने दश वर्ष वा बीस वर्षमा यस्ता युवाहरु कति हुन्छन । अब आएर युवाहरु किशोर किशोरी अवस्थामा पुगीसके पछाडी उहाँहरुलाई खुवाएर पिलाएर त घरमा राखेर भएन । उहाँहरुलाई कसरी संलग्न गर्ने कसरी उनीहरुको जीवन अर्थपूर्ण बनाउने किनभने अटिजम अपाङ्गता भएका व्यत्तिहरुमा पनि क्षमताहरु त हुन्छन । उहाँहरु काम गर्न रुचाउनु हुन्छ भने उहाँहरुको क्षमता अनुसारको काम हामीले दिलाउन सक्यौ भने उहाँहरुलाई आयआर्जन जोड्न पनि सक्छौ । यसो भएको खण्डमा उहाँहरुको मानसिक स्वास्थ्य अवस्था राम्रो भयो परिवारलाई सहयोग हुने भयो देशलाई पनि सहयोग हुने भयो । यहाँनिर के पनि जोडन चाहे भने सरकारले विभिन्न चरणको रोजगारको लागि कार्यस्थल नै सिर्जना गर्नुपर्छ । त्यो कार्यस्थलमा अटिजम मात्रै भन्दिन अन्य विभिन्न अपाङ्गता भएका व्यक्तिहरु जस्तो बौद्दिक मेरुदण्ड वा मस्तिस्क पश्चघात जस्ता गम्भिर अपाङ्गता भएका व्यक्तिहरुलाई सहज कार्य स्थल बनाउने हो र सरकारले नै एउटा त्यस्तो केन्द्र स्थापना गर्यो भने मान्छेहरु लगानी गर्न आउछन त्यहाँ कार्यस्थलहरु बन्छन हाम्रा यूवाहरुले काम पाउछन जसले गर्दा देशको लागि पनि एकदमै ठुलो आर्थिक सहयोग साथसाथै हाम्रा व्यक्तिहरु शारीरिक एवम् मानसिक रुपमा एउटा स्वच्छ सफा जिबनयापन गर्न सक्नुहुन्छ ।

प्रश्न :-

अटिजम अपाङ्गता भएका बालबालिकाहरुका सवालमा छुटेका वा थप्न बाकि केहि विषयहरु छन भने राखिदिनुहुन्छ त ?

उत्तर :

म आफु पनि अभिभाबक भएको नाताले मेरो सोह्र बर्षको छोरा छ मैले त अटिजमलाई चौध वर्ष देखि नजिकबाट हेरिराखेको छु । मेरो छोराकै कारणले गर्दा मैले अटिजमलाई बुझ्ने मैका पाएको हु र जति मैले बुझ्दै गए त्यति चै यो कति जटिल छ भन्ने कुरा पनि महसुस हुन्छ । मैले एक दिनमा यो हेरिरहने सुनिरहने सरोकारवाला साथै अभिभाबकहरुलाई के भन्छु भन्दा जब डाईगोनोसिस हुन्छ हामी आत्तिनु भन्दा पनि सहि ठाउँमा पुगेर सहि किसिमको परामर्श र सहि किसिमको थेरापी हस्तक्षेप लिन जरुरी हुन्छ र अटिजम यस्तो अपाङ्गता हो जहाँ कुनै एक किसिमको थेरापी या केही गरेर पुगी हाल्ने हुदैन । थेरापिस्टको भरमा मात्रै हामी नपरौ थेरापिस्ट र अभिभावक समानान्तर रुपमा हातमा हात मिलाएर बच्चालाई सिकायो भने मात्र बच्चाको राम्ररी सुधार हुन्छ । अब नजान्दा खेरि के हुन्छ मेरो बच्चालाई थेरापी भैराखेको छ मेरो बच्चालाई ठिक हुन्छ भन्ने एउटा अनुमान हुन सक्छ र खर्च पनि धेरै हुने र थेरापिस्टको पछि पछि लाग्ने बच्चा ४ वर्ष ५ वर्ष भैसक्दा उसको एउटा गोल्डेन एज गुमाउछ त्यसैले सहि ठाउमा सहि किसिमको परामर्श र हस्तक्षेप लिने तर त्यसमा अभिभावक संग्लन्न हुन अत्यन्त जरुरी छ । यदि अभिभावकलाई संग्लन्न नगराइकन आफ्नै हिसाबले थेरापी चलिराछ भने त्यो पछि हाम्रो लागि ठुलो समस्या हुन सक्छ यसमा म सचेत गर्न चाहन्छु र अर्को कुरा भनेको यसमा सरकारको एकदमै ठुलो भूमिका हुन्छ र सरकारले आज सम्म अटिजमको मुद्दामा जे जति कामहरुलाई थालनी गरेको छ यसको लागि हामी एकदम आभार व्यक्त गर्न चाहन्छौँ । यो ठुलो कुरा हो जुन कुराको कसैलाई अन्दाज नै थिएन आज आएर यो लेबलमा हामी पुग्न सकेका छौ । नेपालमा एउटा अन्तराष्ट्रिय स्तरबाट पनि अटिजम केयर नेपालको कामलाई स्वीकार गर्नुभएको छ त्यसमा सरकारको पनि एकदममै ठुलो भूमिका छ तर अहिले म के भन्न चाहन्छु भने हामी अझै वामे सर्दै छौ यसमा गर्नुपर्ने काम अत्यन्त नै धेरै छ । विभिन्न स्तरको बच्चा र विभिन्न स्तरको युवाहरुमा विभिन्न चरणको व्यक्तिहरुलाई काम गर्न एउटा डिजाइन र एउटा शिक्षण प्रणालीले पुग्दैन । प्राथमिक स्तरको बालसदन स्तरको माध्यमिक विद्यालय उच्च माध्यमिक विद्यालय कलेज रोजगार यसरी विभिन्न स्तरमा हामीले काम गर्यौ भने मात्र अटिस्टिक व्यक्तिहरुलाई एउटा समग्र सेवा दिन सक्छौ जसमा सरकार र हामी संघसस्थाहरु मिलेर एउटा फराकिलो दायरामा काम गर्नुपर्ने हुन्छ ।

अपाङ्गता भएका व्यक्तिहरूको पनि होस् निर्वाचन ।

कार्तिक १६, २०७९ कान्तिपुरबाट साभार - प्रणेता ।

प्रमुख निर्वाचन आयुक्त दिनेश थपलियाले यसअघि सम्पन्न स्थानीय तह निर्वाचनलाई ‘राष्ट्रिय उत्सव’ का रूपमा ग्रहण गर्न र निर्धक्क भएर मताधिकार प्रयोग गर्न अपिल गरेका थिए । तर सबै मतदाताका लागि ‘राष्ट्रिय उत्सव’ बन्न सकेन उक्त निर्वाचन । नेपालगन्जको राँझा मतदान केन्द्रमा प्रहरीले गेटबाट छिराउन नदिँदा ह्वीलचेयर प्रयोग गर्नुपर्ने मतदाता फागुराम चौधरी घिस्रिएरै लाइन बस्न बाध्य भए । ‘भोट हाल्ने टेबुल पनि अग्लो थियो, आफैंले भोट हाल्न नमिलेपछि सहयोगीले भोट हालिदिए,’ मतदानपछि उनले भने । बैसाखीको सहायतामा उभिनुपर्ने अवस्थाका अर्का मतदाता लालबहादुर परियारले पनि एक घण्टासम्म लाइनमा उभिएर मतदान गरे । अपांगता भएकी अर्की मतदाता कलसा विकले आफूहरूप्रति अमानवीय व्यवहार भएको र आफन्तले बोकेर लगिदिएपछि मात्रै मत खसालेको तीतो अनुभव सुनाइन् । यी तथ्यले धुमधाम प्रचार गरिएको लोकतन्त्रको ‘पर्व’ अपांगमैत्री नभएको वास्तविकता उजागर गरे । २०६८ को जनगणना अनुसार नेपालमा ५ लाखभन्दा बढी अपांगता भएका व्यक्ति छन् । राष्ट्रिय अपांग महासंघ अपांगता भएका धेरै जना निर्वाचनमा सहभागी हुन नसकेको, सहभागी भएकाहरू पनि निकै कष्ट खेपेर मतदानस्थलसम्म

पुग्नुपरेको र अधिकांश अपांगता भएकाहरू मतदाता नामावलीमै नभएको बताउँछ । मतदान अधिकारबाट वञ्चितीकरणको यो विषय मानव अधिकारको उपभोगबाट वञ्चितीकरणको सवाल हो । यससँगै अपांगताको अधिकार सम्बन्धी संयुक्त राष्ट्रसंघीय महासन्धिको पक्षधर बनेर अपांगताको अधिकारको सवालमा अपांगता भएका व्यक्तिको अधिकार सम्बन्धी ऐन–२०७४ लगायत विविध राष्ट्रिय कानुन पनि निर्माण गरेको राज्यले यी अधिकारहरू कार्यान्वयन गर्ने कुनै मनसाय नराखेको प्रमाण पनि हो । निर्वाचनको महिना लागेदेखि नै अपांगता भएका व्यक्तिहरूले आउजाउको सुविधा नभएकै कारण मतदानको अधिकारबाट वञ्चित हुन नपरोस् भनेर सम्झाइरहेका थिए । दृष्टिविहीनको माग थियो, ‘आफूले इच्छाएको व्यक्तिबाट मतदान गर्न पाउनुपर्छ ।’ तर यस्तो व्यवस्था गर्न आयोग चुक्यो । अहिले फेरि संघीय संसद् र प्रदेशसभा निर्वाचनको ‘काउन्ट डाउन’ सुरु भएको छ । र यो सवाल फेरि ब्युँतिएको छ । मंसिरमा हुने निर्वाचनमा यही अवस्था दोहोरिन नदिन अपांगता भएका व्यक्ति/मतदाताहरूले सामना गर्ने कानुनी, संस्थागत, व्यवस्थाजन्य वा प्राविधिक अवरोधहरू हटाउनुपर्छ । र उनीहरूलाई मतदानको व्यावहारिक अवसर दिलाउन, मतदान केन्द्र प्रयोगकर्तामैत्री (विशेषतः अपांगमैत्री) बनाउन आयोगले आजैदेखि पहल थाल्नुपर्छ । अपांगता भएका व्यक्ति/मतदाताको नागरिकताको मान्यता र समावेशीकरणको सुनिश्चितताका लागि निर्वाचन आयोगले ठोस कदम चाल्नुपर्छ । उपलब्ध प्रविधिको प्रयोग छाडेर परम्परागत ढंगले निर्वाचन गराउने क्रम नछाड्ने हो भने समावेशीकरणको मर्मलाई छलिएको ठहर्नेछ ।

आयोगले स्थानीय निर्वाचनका बखत मददातालाई सूचना प्रवाह गर्न, मतदानप्रति आकर्षित गर्न विविध सञ्चारमाध्यममार्फत श्रव्य/दृश्य सबै प्रकारका सामग्रीको व्यापक प्रचारप्रसार गर्‍यो । त्यसमा आयोगको जिंगलले संगीतमय लयमा भन्थ्यो—

निर्वाचनको उत्सव हो यो, गाऔं राष्ट्रिय गान

यो हो गोप्य मतदान

डर केको, चिन्ता केको, केको अभिमान

यो हो गोप्य मतदान...

यसको विपरीत दृष्टिविहीन मतदाताका लागि भने ‘गोप्य मतदान’ थिएन । परिवारका सदस्यलाई ‘यसैलाई भोट दिनू भन्न नसकिने वा हिम्मत जुटाएर भनिहाले पनि उनीहरूले चाहेको व्यक्तिको नाम सबैलाई थाहा हुने’, एकाघरको सहयोगी भए पनि मतदान गरिदिँदा ‘उसले आफ्नै विवेक प्रयोग गर्‍यो कि भनेर सशंकित हुनुपर्ने’ वातावरण बन्यो । अपांगता भएका मतदातालाई मतदानस्थलसम्म लैजाने व्यवस्था नहुँदा जुन उम्मेदवार वा राजनीतिक दलले ल्याउने–लैजाने व्यवस्था गर्छ, उसैका निम्ति मतदान गर्न नतमस्तक हुनुपर्ने परिस्थिति रहेको उनीहरूको अनुभव छ । यसरी अरूको सहारामा मतदान गर्नेको मत गोप्य हुन सक्दैन । स्थानीय तह निर्वाचनमा १ लाखभन्दा बढी जनसंख्या रहेका यी दृष्टिविहीन मतदाता आफ्नो ‘गोपनीयताको हक’ जस्तो मौलिक हकबाट वञ्चित भए । श्रवणशक्ति नभएका तथा न्यून भएका मतदातालाई पनि सांकेतिक भाषाको दोभाषे व्यवस्था नभएकै कारण उनीहरूको मतदान प्रक्रिया सहज भएन ।

युरोपियन युनियनका ८ वटा सदस्यराष्ट्रमा अपांगता भएका व्यक्तिलाई हुलाकबाट मतदान गर्न अनुमति दिइएको छ, १२ वटा सदस्यराष्ट्रले मतदाताको हालको बसोबास स्थानमा पठाइएको मतपेटिकामा मतदान गर्न सम्भव बनाइसके । अधिकांश अमेरिकी आफैं उपस्थित भएर मत दिन्छन् तर मतदानकेन्द्रमा जानैपर्छ भन्ने छैन र सन् २०१६ को राष्ट्रपति चुनावमा झन्डै एकचौथाइ मत हुलाकमार्फत नै खसालिएको थियो । यी देशहरूमा मोबाइल ब्यालट बक्स वा इलेक्ट्रोनिक भोटिङ मेसिन (ईभीएम) को प्रयोग पनि सराबरी हुने गर्छ । नेपालका सन्दर्भमा यस्तै सम्भव नहोला वा निष्क्रियजस्तो लाग्ने हुलाक कार्यालयबाट निर्वाचनका बेला कति काम लिन सकिन्छ, कहिलेबाट त्यस्तो प्रयोग थाल्न सकिन्छ, त्यसबारे बहस गर्नुपर्ला । तर, निर्वाचन क्षेत्र, मतदाता, मतदान केन्द्र, उम्मेदवार, राजनीतिक दल लगायत सबै हिसाबले ठूलो रहेको र विश्वको सबैभन्दा ठूलो निर्वाचन सम्पन्न गर्ने छिमेकी मुलुक भारतकै कतिपय निर्वाचन अभ्यास नेपालले पनि अनुकरण गर्न सक्छ । भारतमा भएको आम चुनाव–२०१९ कसरी अपांगमैत्री थियो भन्नेबारे भारतका अपांगता अभियन्ता, मतदाताले त्यतिखेरका पत्रपत्रिकामा आफ्ना अनुभव साझा गरेको पाइन्छ । उनीहरूका अनुभव नियाल्दा ईभीएममा ब्रेल चिह्नहरू, ब्रेलमा उम्मेदवारहरूको सूची, ल्याउने–लैजाने सुविधा, तालिमप्राप्त र सहयोगी कर्मचारी यी सबैको संयोजनले भारतको निर्वाचन प्रणालीमा कति सुधार भएछ भनेर आकलन गर्न सकिन्छ । आयोगले यसै निर्वाचनमा ईभीएम नपुर्‍याए पनि भविष्यमा यस्तो पहल गर्नु अपरिहार्य छ । ताकि, ईभीएमको बटन दबाउँदा पार्टी चिह्न आफैं बोलून् या सहयोगीले सुनाउन पाऊन्, अनि बिपको आवाज आओस् जसले दृष्टिविहीन मतदातालाई आफ्नो मताधिकारको सुरक्षित प्रयोग गरेको आभास दिलाओस् । यस पालि नै पनि दृष्टिविहीनका लागि छामेर मतपत्र खसाल्न मतपेटिकामा ट्याक्टाइल स्टिकर टाँस्न सकिने विकल्पबारे पनि सोच्न सकिन्छ । पहुँचयोग्य मतपत्र ब्रेल मतपत्र वा स्पर्श प्रणालीमा आधारित गाइड पनि हुन सक्छ । यस प्रक्रियामा न्यून दृष्टि भएका मतदाताका लागि चुनाव चिह्न र मतपत्र ठूलो बनाइदिएमा वा मतपत्रका चिह्न देखिने म्याग्निफाइङ ग्लासको व्यवस्था गरिएमा उनीहरूले आफैं मतदान गर्न सक्थे । यी व्यवस्थाहरू गर्न कुनै हालतमा सकिँदैन भने पनि अन्तिम विकल्पका रूपमा स्थानीय जनप्रतिनिधिमार्फत सम्बन्धित मतदानस्थलमा रहेका दृष्टिविहीन मतदाताको खास संख्या आजैदेखि संकलन गरेर सोअनुसार ब्रेल मतपत्रहरू छपाउन सकिन्छ । यसो गरिएमा संवैधानिक अधिकारबाट कोही पनि वञ्चित हुनुपर्दैन । र, स्थानीय तह निर्वाचन (मतदान) निर्देशिका–२०७८ को दफा ४७ मा भनिएजस्तै ‘मतदान अधिकृतले गर्भवती, अशक्त, वृद्ध, बिरामी, किरियापुत्री तथा अन्य (लैंगिक तथा यौनिक अल्पसंख्यक) मतदातालाई मतदान गर्ने काममा प्राथमिकता दिई मतदान गराउने व्यवस्था गर्नुपर्ने’ विषयलाई आउने चुनावमा नबिर्सिइयोस्, ताकि मत खसाल्न लालबहादुर परियारहरूले बैसाखीकै भरमा लाइनमा फेरि पनि घण्टौं उभिन नपरोस् । ‘अपांगता भएका व्यक्तिका लागि समेत सहज हुने गरी निर्माण गर्नुपर्ने’ जस्ता प्रावधानहरू पनि कागजमा मात्र सीमित नबनून् ।

आगामी निर्वाचनमा यी पक्षको अधिकतम ख्याल राख्दै अपांगता भएका मतदातालाई घर–बुथ–घरसम्म पुर्‍याउन आवश्यक सहयोगीको व्यवस्था गर्ने, ह्वीलचेयर प्रयोगकर्ताका लागि बुथ र्‍याम्पको अगाडि राख्ने वा गाउँकै काठ/फलेक, बाँसको प्रयोगद्वारा र्‍याम्प तयार गर्ने अभ्यासहरू गर्न सकिन्छ । अन्यथा आयोगले मतदानकेन्द्रमा ह्वीलचेयरको उपलब्धता सुनिश्चित गर्नुपर्छ । कम्तीमा घिस्रिएर जान लगाउने अवस्था नदोहोर्‍याउन सम्बन्धित अधिकृतले मतदान केन्द्रमै खटिएका प्रहरी वा स्वयंसेवकहरूलाई सहयोगको निर्देशन दिनुपर्छ । राजनीतिक दलका उम्मेदवारहरूले आफ्ना पक्षमा मत पार्ने आकलन गर्दै विश्वस्त भएपछि मात्रै २/४ पांग्र्रेको व्यवस्था गरिदिएर मतदाता प्रभाव/दबाबमा पार्न सक्ने सम्भावना रहन्छ । यसकारण राज्य (प्रहरी, प्रशासन र जिल्ला निर्वाचन कार्यालय) का साधन तथा कर्मचारी त्यस्ता मतदाताको सुविधाका लागि तैनाथ गर्नु उपयुक्त हुन्छ । यस खाले सुविधा लिनुपर्ने मतदातालाई सम्बन्धित मतदान अधिकृत वा सम्बन्धित स्थानीय जनप्रतिनिधिलाई अग्रिम निवेदन दिन लगाएर आयोगले यस्तो व्यवस्थापन मिलाउन सक्छ । निर्वाचन आचारसंहिता कार्यान्वयन कार्यविधि–२०७९ मा सवारीसाधनको अनुमति सम्बन्धी व्यवस्था छ जसमा ‘विद्युतीय तथा यान्त्रिक शक्तिबाट चल्ने सवारीसाधन नचल्ने गाउँपालिका वा नगरपालिकाको अध्यक्ष, उपाध्यक्ष, प्रमुख वा उपप्रमुखका लागि २ वटा घोडा र वडाअध्यक्ष वा वडासदस्यका लागि एउटा घोडाको व्यवस्था गरिएको’ उल्लेख छ । निर्वाचनको दिन यी घोडाको प्रयोग दृष्टिविहीन मतदाताका लागि किन नगर्ने ? उम्मेदवारले दिनभर घोडा चढेरै बस्ने त होइन होला । बुथसम्म आउन नसकेका मतदाताले राज्यको यो सहायतामार्फत मताधिकारबाट वञ्चित हुनुपर्दैन भनेर पनि त सोच्न सकिन्छ । सांकेतिक भाषाका सहजकर्ताको उपलब्धता शून्य भएको होइन । सरकारी–गैरसरकारी निकायमा जुन संख्यामा यस्ता सहजकर्ता छन्, उनीहरूलाई दोभाषे आवश्यक पर्ने (विशेषतः श्रवणशक्ति नभएका वा कम भएका) सीमित मतदाताका लागि भए पनि खटाउन सक्छ आयोगले । राणाकालमै काठमाडौं नगरपालिकामा चुनाव हुँदा श्री ३ पद्मशमशेरले ‘चुनावबाट असल, अनुभवी र लायक प्रतिनिधि छान्नू’ भन्दै चुनावको अघिल्लो दिन नै घरघरमा मतपत्र पुर्‍याइदिने सुगम परिपाटीको व्यवस्था गरेको सात दशक नाघिसकेको छ । यसबीच प्रविधि र यातायातको सुबिस्ता बढेको छ, तर निर्वाचन प्रणाली असुविधाजनक नै छ, जसले मानसिक–शारीरिक अपांगता भएका व्यक्ति र मतदातालाई सुविधाहरूको छनोट गरेर मताधिकारको प्रयोग गर्ने वातावरण बनाइदेलाभन्दा वञ्चित हुन बाध्य गराउँदै छ । यसर्थ अपांगता भएका मतदाताको मौलिक अधिकारको रक्षार्थ आयोगले नीतिगत प्रशासनिक प्रक्रिया खुकुलो बनाउनुपर्छ । मतदान प्रक्रियाबारे सही र स्पष्ट सूचना सम्प्रेषण गर्नुपर्छ । अपांगता भएका मतदाताप्रति संवेदनहीन यसअघिका अधिकृतहरूलाई दोहोर्‍याउनु हुँदैन वा राम्ररी प्रशिक्षण दिएर मात्रै खटाउनुपर्छ । मतदानस्थलका जानकारीमूलक बोर्डहरू सांकेतिक भाषामा पनि राखिनुपर्छ । अझ महत्त्वपूर्ण त, सम्बन्धित संस्था र व्यक्तिले अहिल्यैदेखि अपांगतामैत्री मतदानस्थल र संरचना निर्माणका लागि दबाब दिइरहनुपर्छ, ताकि प्रदेश र संघीय चुनावमा पनि उनै व्यवधान र विभेदको सामना गर्नु नपरोस् । नेपालले हस्ताक्षर गरेका मानव अधिकार र अपांगता भएका व्यक्तिको अधिकारसम्बन्धी विविध अन्तर्राष्ट्रिय कानुनले राजनीतिक तथा सार्वजनिक जीवनमा अपांगता भएका व्यक्तिको सहभागिता, समावेशिता र प्रतिनिधित्वको वकालत गर्छन् । आखिर यी समावेशी, स्वस्थ र सुदृढ लोकतन्त्रका आधारभूत पक्ष पनि त हुन् । यी पक्षलाई लोकतन्त्रको ‘पर्व’ मनाउँदा सरकार, राजनीतिक दलका उम्मेदवार र निर्वाचन आयोग सबैले मनन गर्दै उपलब्ध कोष सदुपयोग गरेर सम्बन्धित संयन्त्रसँग सबै उपकरणहरू उपलब्ध गराउने गरी समन्वयपूर्ण काम थालिनुपर्छ । यो सबै सम्भव छ तर इच्छाशक्तिको सवाल छ ।

नेत्रहिन युवा संघ नेपालको आयोजनामा २ दिने निर्वाचन पहुँच अनुगमन तालिम सम्पन्न ।

नबराज सोती , ३१ असोज २०७९ काठमाण्डौ ।

नेत्रहिन युवा संघ नेपालको आयोजना तथा USAID र IFES सहयोगमा अपाङ्गता भएका व्यक्तिहरुका लागि २ दिने निर्वाचन पहुँच अनुगमन तालिम सम्पन्न भएको छ । नेत्रहिन युवा संघ नेपालका अध्यक्ष कलाधर भण्डारीले अध्यक्षतामा सम्पन्न भएको उक्त तालिममा विभिन्न अपाङ्गता भएका व्यक्तिहरुका संघ सस्थाका प्रमुख एवं प्रतिनिधि र आगामी मङ्सिर ४ गते हुने संघ एवम् प्रादेशिक निर्वाचनका लागि सस्थाको तर्फबाट निर्वाचन आयोगसँग समवन्य गरी खटाइएका अपाङ्गता भएका परिवेशकहरुको सहभागिता रहेको थियो । विशेष गरी अपाङ्गता भएकै कारण कोहि पनि आफ्नो मताधिकारबाट नछुटुन र अपाङ्गता भएका व्यक्तिहरुका लागि निर्वाचन प्रक्रिया कत्तिको सहज छ भन्ने बिषयमा छलफल हुनुका साथै सहभागी परिवेक्षकहरुलाई तालिम समेत दिइएको आयोजक सस्थाले जनाएको छ । अपाङ्गता भएका मतदातालाई लक्षित गरी तयार पारिएका प्रश्नावालीहरुलाई समेत प्रस्तुत गरी थप संसोधन एवं परिमार्जन गर्न विभिन्न संघ सस्थाबाट उपस्थित रहेका प्रतिनिधिहरुबाट सुझाव संकलन समेत गरिएको थियो । उक्त दुई दिने तालिममा आगामी निर्वाचनमा खसेको मत कुनै पनि बदर नहोस भन्ने उदेश्यले अपाङ्गता भएका व्यक्तिहरुलाई नमुना मतदान समेत गराईएको थियो । तालिममा बोल्दै राष्ट्रिय अपाङ्ग महासंघ नेपालका महासचिव राजु बस्नेतले अर्थपूर्ण तालिम आयोजनाका लागि आयोजक सस्थालाई धन्यवाद दिदै यस्ता खालका कामहरु सबै संघ सस्थाले गर्नुपर्ने र अपांगता भएका व्यक्तिहरुलाई मताधिकारबाट वन्चित हुने अवस्थाको अन्त्य गर्नुपर्ने धारणा राख्नुभएको थियो । नेपाल नेत्रहिन युवा संघका निर्देशक विश्व राम श्रेष्ठले सहजीकरण गर्नुभएको उक्त छलफलमा मतदान प्रक्रिया, मतदानको क्रममा सम्भावित चुनौतीहरु बारे सहभागीहरुलाई बुझाइएको थियो । सस्थाले निर्वाचन पहुँच अनुगमन तालिम काठमाडौँ बाहेक मोरंग चितवन जस्ता ठाउमा पनि लैजाने तयारी गरिरहेको आयोजक सस्थाका अध्यक्ष कलाधर भण्डारीले जानकारी दिनुभएको छ ।

पाठ्यपुस्तक सम्बन्धी परामर्श कार्यशाला सम्पन्न ।

२ कार्तिक २०७९ पोखरा , अपाङ्गता आवाज संवाददाता ।

बौद्धिक अपाङ्गता भएका बालबालिकाले पनि अरु बालबालिका सरह गुणस्तरीय शिक्षा हासिल गर्न पाउनु पर्छ । यसका लागि उनीहरुको शिक्षण सिकाई बिधिका साथै पठन पाठनमा सहजीकरणको आवश्यकता महत्वपुर्ण छ भन्ने उदेश्यका साथ बौद्धिक अपाङ्गताका अभिभावक महासंघ नेपालले माईराइटको सहयोग र पाठ्यक्रम विकास केन्द्र भक्तपुरको समन्वयमा बौद्धिक अपाङ्गता भएका बालबालिकाहरुका लागि पाठ्यपुस्तक निर्माण गर्ने कार्य गर्दै आइरहेको छ । मस्यौदा पाठ्यपुस्तकको कार्यशाला गण्डकी प्रदेश पोखराको साईमन पार्टी प्यालेसमा सफलतापुर्वक सम्पन्न गरेको छ । उक्त कार्यक्रममा गण्डकी प्रदेश अन्तर्गतका विभिन्न बिशेष बिद्यालय र श्रोत बिद्यालयका श्रोत शिक्षक, प्राध्यापक लगायत अन्य बिज्ञ व्यक्तिहरु सहित २४ जनाको सहभागीता रहेको थियो । कार्यक्रमलाई बौद्धिक अपाङ्गताका अभिभावक महासंघ नेपालका महासचिव राम नारायण श्रेष्ठले सहजीकरण गर्नुभएको थियो | यस्तो कार्यक्रममा शिक्षकहरुले उहाँहरुको उपस्थिति पहिलो अनुभव रहेको बताउनु भएको थियो । अहिले सम्म कुनै निर्देशन बिना नै बौद्धिक अपाङ्गता भएका व्यक्तिलाई पठनपाठन गराउदै आउनु भएको र आगामी दिनमा यस पाठ्यपुस्तकले निर्देशनका साथ बौद्धिक अपाङ्गता भएका व्यक्तिलाई समावेशी शिक्षा प्रदान गर्न मद्दत गर्ने कुरा ब्यक्त गर्नु भयो । साथै यस्ता कार्यक्रम निकै उपलब्धिमुलक रहेको र आगामी दिनमा पनि यस्ता कार्यक्रमको अपेक्षा राख्दै कार्यक्रमको अन्त्य भएको थियो ।

समावेशी शिक्षा सम्बन्धी दुई दिने तालिम सम्पन्न ।

४ कार्तिक २०७९, काठमाण्डौँ , नबराज सोती ।

नेपाल अपाङ्ग मानव अधिकार केन्द्रको आयोजना, नोरेक सस्थाको सहयोग एवम् प्रोचेष्टा बङग्लादेशको साझेदारीमा गोकर्णेश्वर नगरपालिकाका सामुदायिक आधारभूत विद्यालयका प्रध्यानाध्यापक एवं शिक्षाक शिक्षिकाहरुलाई समावेशी शिक्षा सम्बन्धी दुई दिने तालिम सम्पन्न भएको छ । पहिलो दिन नेपाल सरकार शिक्षा विज्ञान तथा प्रविधि मन्त्रालयका अधिकृत एवं दृस्टी विहिन अपाङ्गता भएका व्यक्ति दिपक माझिले प्रस्तुतीकरण गर्नुभएको तालिममा दोस्रो दिन भने अपाङ्गता भएका महिलाहरुको महासंघ नेपालका अध्यक्ष एवं अपाङ्गता अधिकारकर्मी निर्मला धितालले प्रस्तुतीकरण दिनुभएको थियो । नेपालको संबिधान २०७२ को मौलिक हक अन्तर्गत धारा ३१ मा रहेको शिक्षा सम्बन्धी हकले अपाङ्गता भएका बालबालिकाहरुलाई निशुल्क शिक्षा पाउनेछन भन्ने व्यवस्था गरेको भएता पनि कतिपय ठाउमा अपाङ्गता भएका बालबालिकाहरुले उक्त व्यवस्थाको उपभोग गर्न नपाएर विद्यालय समेत भर्ना हुन पाईरहेको छैनन भने कतिपय ठाउँमा विद्यालय भर्ना भए पनि समावेशी शिक्षाको अवधारणा लागु नहुदा अपाङ्गता भएका विद्यार्थीहरुले गुणस्तरीय जीवन उपयोगी सिपमुलक र रोजगारमुखी शिक्षा नपाएको देखिन्छ । यहि समस्यालाई मध्यनजर गरी उक्त कार्यक्रम आयोजना गरेको आयोजक सस्थाले जनाएको छ ।

अपाङ्गताको सहजताका लागि मणिग्राममा मतदाता शिक्षा र नमुना मतदान अभ्यास कार्यक्रम सम्पन्न ।

अपाङ्गता आवाज संवाददाता, १६ कार्तिक २०७९, रुपन्देही ।

अपाङ्गता भएका ब्यक्तिहरुका लागि पहुँचयुक्क्त परियोजना अन्तर्गत नेत्रहिन युवा संघ रुपन्देहीले बुधबार मणिग्राममा मतदाता शिक्षा र नमुना मतदान अभ्यास कार्यक्रम सम्पन्न गरेको छ । विभिन्न अपांगता भएका ब्यक्तिहरु र पहिलो पटक मतदान गर्न लागेका युवाहरुको सहभागीतामा कार्यक्रम गरिएको आयोजकले बताएको छ । कार्यक्रममा प्रतिनिधि र प्रदेश सभाको संरचना, निर्वाचन प्रक्रियाबारे परियोजनाका प्रमोटर सुम्मा हुमागाइले सहजीकरण गर्नुभएको थियो भने इशराज भट्टले मतदाता शिक्षाको बारेमा प्रशिक्षण गर्नुभएको थियो । निर्वाचन आयोगको सहयोगमा नमुना मतदान समेत गरिएको थियो । कुल खसेको मत मध्य प्रतिनिधि सभा र प्रदेश सभाको प्रत्यक्ष तर्फको क्रमश १ र २ मत बदर भएको थियो । समानुपातिक तर्फ भने सबै मत सदर भएको परियोजनाका फिल्ड अधिकृत लक्ष्मी पाण्डेले जानकारी दिनुभयो । उत्त कार्यक्रमको अनुगमन नेत्रहिन युवा संघका निर्देशक विश्वराम श्रेष्ठ , स्विडेनमा रहेका नेत्रहिन युवाहरुको संस्थाबाट आएका पदाधिकारीहरुले समेत अनुगमन गर्नुभएको थियो ।

निर्वाचन आयोगले १०० वटा मतदान केन्द्रलाई अपाङ्गमैत्री बनाउने !

अपाङ्गता आवाज संवाददाता , काठमाण्डौ ।

निर्वाचन आयोग नेपालले १०० वटा मतदान केन्द्रलाई अपाङ्गमैत्री मतदान केन्द्र बनाउने निर्णय गरेको छ । यी मतदान केन्द्रमा साङ्केतिक भाषा सूची, मतदान केन्द्रमा खटिने कर्मचारीलाई साङ्केतिक भाषा प्रयोग सम्बन्धी अभिमुखीकरण गरिने आयोगले बताएको छ । त्यस्तै, मतदान गर्ने तरिका सम्बन्धी ब्रेल समाग्री, रङ्गीचङ्गी डोरी तथा पोल, र्‍याम्प निर्माण, ह्वीलचेयर प्रवेश गर्न सक्ने मतदान केन्द्र निर्माण, अपाङ्गता भएका व्यक्तिका लागि टेवुल तथा कुर्सीको पनि व्यवस्था गरिने आयोगका प्रवक्ता शालिग्राम शर्मा पौडेलले जानकारी दिनुभएको छ ।

आईसिआरसी अन्तर्राष्ट्रिय ह्विलचेयर बास्केलबल प्रतियोगितामा भाग लिन २४ खेलाडी भारत प्रस्थान !

१९ कार्तिक २०७९, काठमाण्डौ नबराज सोती ।

कार्तिक २० गतेदेखि भारतमा हुन गइरहेको ६ दिने आईसिआरसी अन्तर्राष्ट्रिय ह्विल चेयर बास्केलबल टुर्नामेन्ट प्रतियोगिताको तेस्रो संस्करणमा नेपालबाट २४ जना खेलाडी सहभागी हुने भएका छन् । रिपोर्टर्स क्लब नेपालमा पत्रकार सम्मेलन गरेर नेपाल स्पाइनल कर्ड इन्जरी खेलकुद संघले नोभेम्बर ६ (कात्तिक २०) देखि नोभेम्बर ११ (कात्तिक २५ गते) सम्म हुने प्रतियोगितामा नेपालबाट खेलाडीसहित ३२ जनाको टोली भारत जाने जानकारी गराएको हो । प्रतियोगिता भने संघको नेतृत्वमा आईसिआरसी, प्याराओलाम्पिक कमिटि अफ इन्डिया र ह्विलचेयर बास्केटबल फेडेरेशन अफ इन्डियाको संयुक्त आयोजनामा भारतको नयाँ दिल्ली (नोएडा)मा हुन लागेको हो । ६ दिनसम्म चल्ने उक्त प्रतियोगितामा नेपालले महिला र पुरुष दुई टिमलाई सहभागी गराउनेछ । सो प्रतियोगितामा पुरुषतर्फ अफगाननिस्तान, बंगलादेश, कम्बोडिया, गाजा, इन्डिया, लिबिया, नेपाल र सिरियागरी आठ देशबाट टिम सहभागी हुनेछन् । त्यसैगरी, महिलातर्फ कम्बोडिया, भारत र नेपालगरि तीन देशबाट तीन वटा टिमको सहभागी हुने संघले जनाएको छ ।

नेत्रहिन युवा संघद्वारा अपाङ्गता भएका व्यक्तिहरुलाई नमुना मतदान कार्यक्रम सम्पन्न ।

नबराज सोती ,२० कार्तिक २०७९, काठमाण्डौँ ।

नेत्रहिन युवा संघको आयोजना तथा IFES को सहयोगमा विभिन्न प्रकृतिका अपाङ्गता भएका व्यक्तिहरुलाई नमुना मतदान कार्यक्रम जोरपाटीको नेपाल अपाङ्ग संघ खगेन्द्र नवजिवन केन्द्रमा सम्पन्न भएको छ । अपाङ्गता भएका व्यक्तिहरूलाई मतदाता शिक्षाका साथै नमुना मतदान मार्फत आफ्नो मतदान सहि तरिकाले कसरी गर्न सकिन्छ भन्ने अनुभव दिलाउन आयोजना गरिएको उक्त कार्यक्रममा ७० भन्दा बढी अपाङ्गता भएका व्यक्तिहरुको सहभागिता रहेको थियो । निर्वाचन आयोग तथा अन्य निकायहरूबाट केहि नमुना मतदान कार्यक्रम गरिदै आएको भएता पनि त्यसमा अपाङ्गता भएका व्यक्तिहरू समेटिन नसकेको कारण अपाङ्गता भएका व्यक्तिहरूलाई नै लक्षित गरेर उक्त नमुना मतदान कार्यक्रम सञ्चालन गरिएको आयोजक सस्थाले जनाएको छ । नेत्रहिन युवा संघले उस्तै प्रकृतिका कार्यक्रमहरु आफ्ना शाखाहरु मार्फत पनि अगाडि बढाइरहेको छ ।

कोहलपुरमा अपाङ्गता भएका व्यक्तिहरुबीच उम्मेदवार कार्यक्रम सम्पन्न ।

२१ कार्तिक २०७९, बाँके । अपाङ्गता आवाज संवाददाता ।

आगामी मंसिर ४ गते हुने प्रतिनिधि र प्रदेशसभा सदस्य पदका उम्मेदवारहरुले बाँकेमा अपांगता भएका व्यक्तिहरुहरुको अधिकारलाई स्थापित गर्ने सवालमा प्रतिबद्धता जनाएका छन् । अपांग सशक्तिकरण तथा संचार केन्द्र डेक नेपालको आयोजना तथा ओपन सोसाइटी फाउण्डेसनको सहयोगमा बाँकेको कोहलपुरमा भएको अर्थपूर्ण प्रतिनिधित्व तथा सहभागिताका लागि जवाफदेहिता कार्यक्रम अन्तर्गत ‘अपांगता भएका व्यक्तिहरुबीच उम्मेदवार’ कार्यक्रममा सहभागि भएका प्रतिनिधिसभा र प्रदेशसभाका उम्मेदवारहरुले आफ्नो चुनावी एजेण्डामा अपांगता भएका व्यक्तिहरुका सवाललाई पनि प्राथमिकता दिएको बतानुभयो । नेपाली काँग्रेसका सहमहामन्त्री तथा बाँके क्षेत्र नं.३ का प्रतिनिधिसभाका उम्मेदवार किशोर सिंह राठोरले आफ्नो मताअधिकारको उपयोग गर्न सबैलाई आव्हान गर्नुभयो । ‘संबिधान पूर्ण हुँदैन यसमा भएका उपलब्धिलाई संस्थागत गर्ने हो । अपांगता भएका व्यक्तिहरुको अधिकार नसमेटिएको पनि हुन सक्छ त्यसलाई आवश्यकता अनुसार थप्दै जानु पर्छ ।’ उहाँले थप्नुभयो । नेकपा एमालेका तर्फबाट बाँके क्षेत्र नं.१ का प्रतिनिधिसभाका उम्मेदवार सूर्य ढकालले अपांगता भएका व्यक्तिहरुको जिविकोपार्जनको सवाल अहिलेको प्रमुख एजेण्डा रहेको बताउनुभयो । उहाँले अपांगता भएका व्यक्तिहरुलाई रोजगारी र आर्थिक आयआर्जनका सवाललाई आफु र आफ्नो पार्टीले प्रमुख एजेण्डा बनाएको बताउनुभयो । यस्तै नेकपा माओवादी केन्द्रका नेता तथा बाँके क्षेत्र नं. ३ क का स्वतन्त्र उम्मेदवार दलबहादुर सुनारले राजनीतिक आन्दोलनमा अपांगता भएका व्यक्तिहरुको सवालमा पार्टी चुप लागेर नबस्ने बताउनुभयो । उहाँले अपांगता भएका व्यक्तिहरुलाई अब भत्ता भन्दा पनि रोजगारी दिनु पर्ने बताउनुभयो । ‘अपांगता भएका व्यक्तिहरुका लागि अब भत्ताको व्यवस्था गर्नु हुदैन उहाँले भन्नुभयो–‘जिविन निर्वाहका लागि रोजगारीको ग्यारेन्टी गरिनु पर्छ ।’ उहाँले आफु निर्वाचित भए अपांगता भएका व्यक्तिहरुको हकअधिकार सुनिश्चिताका लागि आयोग गठनको लागि पहल गर्ने प्रतिबद्धता समेत जनाउनुभएको थियो । अपांगता भएका व्यक्तिहरुको अर्थपूर्ण सहभागिताले मात्रै उनीहरुको हकअधिकार सुनिश्चित हुने पनि उहाँले बताउनुभयो । कार्यक्रममा एमालेबाट बाँके क्षेत्र नं.३ क का प्रदेशसभा सदस्य पदका उम्मेदवार रत्न खत्री, एकिकृत समाजवादीका बाँके क्षेत्र १ का प्रदेशसभा समानुपातिक पदका उम्मेदवार रामकृष्ण विक लगायतले पनि अपांगता भएका व्यक्तिहरुको अर्थपूर्ण सहभागिताकाको प्रतिबद्धता जनाउनुभएको अभियान्ता धिरेन्द्र विकले जानकारी दिनुभयो । कार्यक्रममा अपांगता अभियान्ता वीरेन्द्रराज पोख्रेल, देविदत्त आचार्य, गणेश पाण्डे, दोभाषे दीपाकुमारी थापासहित करिव दुई सयको हाराहारीमा अपाङ्गता भएका व्यक्तिहरुको उपस्थिति थियो । अपाङ्गता भएका व्यक्तिहरुका सवालमा राजनीतिक दल खासै सचेत भएको नपाइए पनि यस्ता कार्यक्रमले अपाङ्गता भएका व्यक्तिहरुका हक अधिकार सुनिस्चित गर्न ठुलो टेवा पुग्ने अपाङ्गता अधिकारकर्मी विरेन्द्र राज पोखरेलले बताउनुभएको थियो ।

नेत्रहिन युवा संघ नेपाल र स्वीडेनका विभिन्न अपाङ्गता सम्बन्धी संघ संस्थाका पदाधिकारीहरुबीच अनुभव आदानप्रदान कार्यक्रम रुपन्देहीमा सम्पन्न ।

नेत्रहिन युवा संघ नेपाल र स्वीडेनका विभिन्न अपाङ्गता सम्बन्धी संघ संस्थाका पदाधिकारीहरुवीच अनुभव आदानप्रदान कार्यक्रम रुपन्देहीमा सम्पन्न भएको छ । कार्यक्रममा रुपन्देहीका अध्यक्ष टिकाराम पौडेलको अध्यक्षता र नेत्रहिन युवा संघ नेपालका निर्देशक विश्वराम श्रेष्ठले सहजीकरण गर्नु भएको थियो । कार्यक्रममा स्वीडेनका तर्फबाट नोरा, अग्रेज, थोर लगायतले स्वीडेनको अपांगता मामिला र सामाजिक दृष्टिकोणका बारेमा चर्चा गर्नुभएको थियो । नेपालका तर्फबाट समिक्षा ज्ञवाली, किशोर आचार्य, माधव कंडेल लगायतले नेपालमा अपांगता भएका व्यक्तिहरुले भोग्नु परेको समस्या र भइरहेका प्रयासबारे विश्लेषण गर्नु भएको थियो । नेत्रहिन युवा संघ रुपन्देहीका पहुँचयुक्त परियोजना अधिकृत लक्ष्मी पाण्डेले निर्वाचन पहुचँयुक्त परियोजना अन्तर्गत भएका प्रयासबारे स्वीडेनको टिमले अनुगमन गर्ने पालिकाहरुमा समावेशी शिक्षाको अन्तरक्रिया गर्नै बताउनु भएको थियो ।

पालिका अभिमुखीकरण कार्यक्रम सम्पन्न ।

नबराज सोती ,२२ कार्तिक २०७९, हेटौडा ।

राष्ट्रिय अपाङ्ग महासंघ-नेपाल बागमती प्रदेश आयोजना हेटौडा उपमहानगरपालिकाको सहकार्य र CBM को सहयोगमा "हामिलाई पनि समावेश गर" परियोजना अन्तर्गत हेटौडा उपमहानगरपालिका प्रमुख प्रशासकिय अधिकृत्त शिव राज चौलागाईको प्रमुख आतिथ्यता, वडा अध्यक्षहरुको विशेष आतिथ्ता र कार्यपालिका सदस्यहरु, पालिका महाशाखा प्रमुख, अपाङ्गता क्षेत्रमा काम गर्ने संघ संस्था, नगर अपाङ्ग समन्वय समिति सदस्यहरुको सहभागितमा "सबैका लागि पहुँचयुक्त हुने भौतिक संरचना, यातायात प्रणाली, सूचना सञ्चार एवम् अन्य सेवाहरू सम्बन्धी 3D एनिमेटेड भिडियो सामाग्री सहितको पालिका अभिमुखीकरण कार्यक्रम सम्पन्न भएको छ । त्यस्तै "हामिलाई पनि समावेश गर" परियोजना अन्तर्गत नै राष्ट्रिय अपाङ्ग महासंघ-नेपाल बागमती प्रदेशको आयोजना राप्ति नगरपालिका चितवनको सहकार्यमा "सबैका लागि पहुँचयुक्त हुने भौतिक संरचना, यातायात प्रणाली, सूचना सञ्चार एवम् अन्य सेवाहरू सम्बन्धी 3D एनिमेटेड भिडियो सामाग्री सहितको पालिका अभिमुखीकरण कार्यक्रम" सम्पन्न भएको थियो ।

बौद्दिक अपाङ्गता भएका विद्यार्थीहरुलाई झोला र ड्रेस वितरण ।

माइराइटको सहयोग एवम् बौद्धिक अपाङ्गताका अभिभावक महासंघ नेपाल र वेलका नगरपालिकाको समन्वयमा जनता उच्च माध्यामिक बिद्यालय जहडा लालबजार वेलका उदयपुरमा २०७८ बैशाख देखी शुरु भएको बौद्धिक अपाङ्गता श्रोत कक्षा मिति २०७९ असोज २९ गते वेलका नगरपालिकाका प्रमुख असोक कार्कीको प्रमुख आतिथ्यतामा श्रोत कक्षामा अध्यनरत विद्यार्थीहरुलाई झोला र विद्यालय ड्रेस वितरण गरिएको छ । बिद्यालय ब्यवस्थापन समितिका अध्यक्ष मान बहादुर राना मगर तथा वडा नं ५ का वडा अध्यक्ष दिपक राज रेग्मीको अध्यक्षतामा सम्पन्न उक्त कार्यक्रमको संचालन बौद्धिक अपाङ्गताका अभिभावक महासंघ, नेपालका कर्मचारी सरोज खड्काले गर्नुभएको थियो । कार्यक्रममा प्रमुख अतिथि नगरप्रमुख असोक कार्की, बौद्धिक अपाङ्गतका अभिभावक संघ, उदयपुर अध्यक्ष विकेन्द्र दनुवार तथा , शिक्षा शाखा प्रमुख वेलका नगरपालिका, जनता उच्च माध्यामिक बिद्यालय जहडा प्र.अ. बेलकुमारी अधिकारी र विभिन्न सरकोरवाला र अभिभावकको उपस्थितिमा रहेको थियो । नगर प्रमुख असोक कार्कीले बौद्धिक अपाङ्गताको नमूना श्रोत कक्षा बनाउने प्रतिवद्धता ब्यक्त गर्दै श्रोत कक्षाको दिगोपनको बारेमा वेलका नगरपालिकाले थप साथ र सहयोग दिने बताउनु भएको थियो ।

नेपाल नेत्रहीन संघ कन्चनपुरद्वारा ३ दिने हर्पिक र फिनाइल तालिम सञ्चालन ।

नबराज सोती, २६ कार्तिक २०७९, कन्चनपुर ।

नेपाल नेत्रहीन संघ कन्चनपुर परियोजनाले जिल्लामा रहेका दृष्टिविहिन भएका ब्यक्तिहरुलाई हर्पिक र फिनाइल बनाउने तालिम सञ्चालन गरेको छ । जिल्लामा रहेका २५ जना दृष्टिबिहिन भएका ब्यक्तिहरुलाई आत्मनिर्भर बनाउने उद्देश्यले तालिम सञ्चालन गरेको हो । तालिम ३ दिन सम्म सन्चालन गरिने छ । कन्चनपुर नेत्रहीन संघका अध्यक्ष प्रेम बहादुर बोहराको अध्यक्षता र भीमदत्त नगरपालिका नगर प्रवक्ता तथा भीमदत्त नगरपालिका वडा नम्बर ६ का वडा अध्यक्ष महेन्द्र खड्काको प्रमुख आतिथ्यतामा उक्त तालिम उद्घाटन गरिएको हो । उक्त कार्यक्रममा विशिष्ट अतिथिमा सामाजिक अभियन्ता दिर्घ कुमार स्वार र सुदूरपश्चिम प्रदेश नेत्रहिन संघका कोषाध्यक्ष हिमाल रोकाया लगायतको उपस्थिति रहेको थियो । उद्घाटन कार्यक्रममा बोल्दै प्रमुख अतिथि खड्काले उत्पादनमुखी तालिमबाट दक्ष जनशक्ति उत्पादन गरि आय आर्जन गर्न सकिन्छ । तालिम पछि उत्पादन गरेको वस्तुको बजारीकरणको लागि नगरपालिकाबाट सहयोग गर्ने प्रतिबद्धता व्यक्त गरेका गर्नुभएको थियो । त्यस्तै सामाजिक अभियन्ता दिर्घ कुमार स्वारले अपाङ्गता भएका ब्यक्तिहरुको आय आर्जन गर्न राज्यले योजनाबद्ध रुपमा उत्पादनमुखी कार्यक्रम सञ्चालन गर्नुपर्ने बताउनुभएको थियो ।